In nomine Domini, amen. Anno Incarnationis ejusdem millesimo trecentesino decimo nono, die veneris ante festum beate Marie Magdalene, ego Regnaudus de Colchis, rector ecclesie parochialis et archipresbiter dicti loci, omnibus notum facio quod ego, non coactus, non deceptus nec in aliquo deffraudatus, ymo sponte, scienter et provide et pro utilitate mea evidenti, vendo imperpetuum pro me et meis ac nomine et titulo venditionis pure, perpetue et perfecte trado, quitto, delibero et concedo perpetuo domino Pontio de Bello Joco, capellano altaris beate Marie in ecclesia Eduensi, ac domino Johanni de Vilario Sexardi, rectori ecclesie de Gascognia, Eduensis diocesis, et cuilibet eorumdem et suis heredibus et ipsorum cujuslibet necnon et causam habituris ab ipsis et a quolibet ipsorum, quemdam meum bancum in et super quo consuetum est vendere carnes, situm in civitate Eduensi, videlicet in bancis qui dicuntur banci domini episcopi Eduensis, inter bancum qui quondam fuit domini Nicholay de Edua, presbiteri, quem nunc tenet Henrionus dictus Poupains, civis Eduensis, ex una parte, et inter bancum Hugonis Porcheti, civis Eduensis, ex altera, mediante tamen via publica per quam recte itur per bancos predictos a porta que vulgariter appellatur porta dicta Castelayne versus abbatiam Sancti Andochii Eduensis, qui quidem bancus quondam fuit Dannone dicte Perigaude, una cum fundo, pertinentiis et appenditiis dicti banci, tenendis et possidendis perpetuo, pacifice et quiete, franche, quitte et libere ab omni onere servitutis, quocumque nomine censeatur, ab ipsis emptoribus et a quolibet ipsorum et a suis heredibus et cujuslibet eorumdem et causam habentibus et habituris ab ipsis et quolibet ipsorum, precio quadraginta librarum bonorum parvorum Turonensium, michi a dictis emptoribus solutarum in pecunia bone et legitime numerata, de quibus me teneo ab ipsis emptoribus plenario pro pagato penitus et contento, ipsosque emptores et eorum quemlibet et suos et ab ipsis et eorum quolibet causam habentes et habituros de dictis quadraginta libris quitto perpetuo pro me et meis penitus et absolvo, de quo banco sic vendito, fundo, aisientiis, appenditiis ipsius universis me pro me et meis devestio penitus, etc. Actum in presentia Theobaldi dicti Justot de Colchis, clerici, notarii curie domini ducis Burgundie apud Colchas, Galtheri de Edua dicti de Rue, Guillermi dicti Latier, servientium mei prefati venditoris, et Perroti de Charmoy, testium ad hoc vocatorum anno et die predictis.